ግድቡ ጠንካራ ቀጠናዊ ትስስርን ለመፍጠር እንደሚያስችል የሶስት ሀገራት አምባሳደሮች ተናገሩ
ታላቁ የኢትዮጵያ ህዳሴው ግድብ ጠንካራ ቀጠናዊ ትስስርን ለመፍጠር እንደሚያስችል ግድቡን የጎበኙ የሶስት  ሀገራት አምባሳደሮች ተናገሩ።በኢትዮጵያ የአሜሪካ፣ የደቡብ ኮሪያና የጃፓን አምባሳደሮች ግድቡን ጎብኝተዋል።ከጉብኝቱ በኋላ ከጋዜጠኞች ጋር በነበራቸው ቆይታ ግድቡ ለታችኛው የተፋሰስ ሀገራት ጠቃሚ መሆኑን ተናግረዋል።በጉብኝቱ ላይ በኢትዮጵያ የአሜሪካ አምባሳደር ፓትሪሺያ ሃስላክ፣ የጃፓን አምባሳደር ካዙሂሮ ሱዙኪ፣ የደቡብ ኮሪያው አምባሳደር ስሞን ዋን ተሳትፈዋል።የታላቁ የኢትዮጵያ ህዳሴው ግድብ ፕሮጀክት ሥራ አስኪያጅ ኢንጂነር ስመኘው  በቀለ ለአምባሳደሮቹ ሰፊ ገለፃ አድርገዋል።በዚሁ ወቅት  ግድቡ ጥራቱን በጠበቀ ሁኔታ ከግማሽ በላይ መጠናቀቁ ተብራርቷል።145 ሜትር ከፍታ ድረስ ግንባታው በሚከናወነው የአርማታ ሙሌት ስራም በቀኝና በግራ ክፍል 53 ሜትር ደርሷል።የግድቡ ግንባታ ከመጀመሩ በፊትም ከታችኛው ተፋሰስ ሀገራት ጋር በቂ ውይይት መካሄዱንና በተለይም ኢትዮጵያ፣ ሱዳንና ግብፅ ተከታታይ ውይይቶችን ማድረጋቸውና  አሁንም በማካሄድ ላይ እንደሚገኙ ነው ኢንጂነር ስመኘው ያብራሩት።የግድቡ መገንባት ለተፋሰሱ ሀገራት ብቻ ሳይሆን የምስራቅ አፍሪካ ሀገራትን በኤሌክትሪክ ኃይል ለማስተሳሰር ከፍተኛ ጠቀሜታ እንዳለው ተነግሯል።በግድቡ አካባቢ የሚኖሩ 5 ሺህ የሚጠጉ ቤተሰቦችም ተገቢው የካሳ ክፍያና ተለዋጭ መኖሪያ እንደተሰጣቸው ተመልክቷል።ታላቁ የኢትዮጵያ ህዳሴ ግድብ 6 ሺህ ሜጋ ዋት የኤሌክትሪክ ኃይል በማመንጨት ከአፍሪካ ግዙፉ ፕሮጀክት ነው።(ኤፍ ቢ ሲ) 